[pic] | AZ EURÓPAI KÖZÖSSÉGEK BIZOTTSÁGA |

Brüsszel, 20.11.2007

COM(2007) 744 végleges

2007/0258 (ACC)

Javaslat

A TANÁCS HATÁROZATA

egyrészről az Európai Közösség és másrészről a Szerb Köztársaság között a kereskedelemről és kereskedelemmel kapcsolatos ügyekről szóló ideiglenes megállapodás aláírásáról és megkötéséről

(előterjesztő: a Bizottság)

INDOKOLÁS

1. A csatolt tanácsi határozati javaslat az egyrészről az Európai Közösség és másrészről a Szerb Köztársaság, a továbbiakban: Szerbia közötti ideiglenes megállapodás[1] aláírását és megkötését szolgáló hivatalos okirat.

2. A Tanács által 2005. október 3-án elfogadott és 2006. július 24-én módosított tárgyalási irányelvekkel összhangban, valamint a tárgyalások Szerbiának a volt Jugoszláviával foglalkozó nemzetközi büntetőtörvényszékkel (ICTY) való nem megfelelő együttműködése miatti három hónapos felfüggesztése után a Bizottság 2007. június 13-án folytatta az országgal a stabilizációs és társulási megállapodásról (STM) szóló tárgyalásokat. A Bizottság javasolja a Tanácsnak az STM aláírását és megkötését, de az csak egyrészről a Közösség és minden tagállama, másrészről Szerbia általi ratifikáció után lép hatályba.

3. Az STM ratifikálásáig a Bizottság a tárgyalási irányelvekkel és az STM 139. cikkével összhangban ideiglenes megállapodás megkötését javasolja, amely lehetővé teszi, hogy az STM kereskedelemre és a kereskedelemmel kapcsolatos ügyekre vonatkozó rendelkezései az STM aláírását követően minél előbb hatályba léphessenek. A Bizottság megállapodott Szerbiával egy ideiglenes megállapodás szövegéről, amelyet 2007. november 7-én parafáltak.

4. Az Európai Unió stabilizációs és társulási folyamatában részt vevő vagy ahhoz kapcsolódó országokra és területekre kivételes kereskedelmi intézkedések bevezetéséről, a 2820/98/EK rendelet módosításáról, illetve az 1763/1999/EK és a 6/2000/EK rendelet hatályon kívül helyezéséről szóló, 2000. szeptember 18-i 2007/2000/EK tanácsi rendelet[2] – amely kedvezőbb kereskedelmi engedményeket biztosít – az ideiglenes megállapodással párhuzamosan továbbra is alkalmazandó.

5. A Bizottság a csatolt javaslat alapján felkéri a Tanácsot a tárgyalások eredményeinek jóváhagyására és az ideiglenes megállapodásnak az Európai Közösség nevében történő aláírására és megkötésére, amint sikerül a Tanácsnak és a Bizottságnak pozitív eredményű közös felülvizsgálatban megegyeznie a politikai feltételek[3] teljesítésére vonatkozóan.

2007/0258 (ACC)

Javaslat

A TANÁCS HATÁROZATA

egyrészről az Európai Közösség és másrészről a Szerb Köztársaság között a kereskedelemről és kereskedelemmel kapcsolatos ügyekről szóló ideiglenes megállapodás aláírásáról és megkötéséről

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 133. cikkére, összefüggésben a 300. cikk (2) bekezdésének első albekezdésével és a 300. cikk (3) bekezdésének első mondatával,

tekintettel a Bizottság javaslatára,

mivel:

(1) Az egyrészről az Európai Közösségek és azok tagállamai, másrészről a Szerb Köztársaság közötti, ………….-ban/-ben aláírt stabilizációs és társulási megállapodás hatálybalépéséig jóvá kell hagyni a kereskedelemről és a kereskedelemmel kapcsolatos ügyekről szóló, az egyrészről az Európai Közösség és másrészről a Szerb Köztársaság közötti ideiglenes megállapodást.

(2) A megállapodásban szereplő kereskedelmi rendelkezések, amelyek a stabilizációs és társulási folyamat keretében végrehajtott politikához kötődnek, kivételes jellegűek, és nem teremtenek precedenst az Európai Unió számára a Közösség Nyugat-Balkánon kívüli harmadik országokkal kapcsolatos kereskedelmi politikájában.

(3) E megállapodást alá kell írni, és jóvá kell hagyni,

A KÖVETKEZŐKÉPPEN HATÁROZOTT:

1. cikk

1. Az egyrészről az Európai Közösség és másrészről a Szerb Köztársaság között a kereskedelemről és a kereskedelemmel kapcsolatos ügyekről szóló ideiglenes megállapodás, a csatolt mellékletek és jegyzőkönyvek, valamint a záróokmányhoz csatolt együttes nyilatkozatok és az Európai Közösség nyilatkozata a Közösség nevében jóváhagyásra kerülnek.

2. Az első bekezdésben említett szövegeket csatolták e határozathoz.

2. cikk

A Tanács elnöke felhatalmazást kap, hogy kijelölje a megállapodásnak a Közösség nevében történő aláírására, és a megállapodás 59. cikkében meghatározott jóváhagyó okirat letétbe helyezésére jogosult személy(eke)t.

Kelt Brüsszelben,

a Tanács részéről

az Elnök

[1] Az ideiglenes megállapodás megkötésének feltétele a stabilizációs és társulási megállapodás aláírása, melyre a tervek szerint 2007. harmadik negyedévében Brüsszelben kerül sor. Annak biztosítása érdekében, hogy az ideiglenes megállapodás minél előbb hatályba léphessen, a két eljárást párhuzamosan indították el.

[2] HL L 240., 2000.9.23., 1. o. A legutóbb az 1946/2005/EK rendelettel (HL L 312., 2005.11.29., 1. o.) módosított rendelet.

[3] 12589/05 és 12591/05 KKBP